সিইএসসি’র রিসিভিং স্টেশনে আগুনের জেরে বুধবার নাকাল হলেন শহরবাসী। এদিন সকাল সাড়ে ৯টা নাগাদ হিন্দ সিনেমার কাছে প্রিন্সেপ স্ট্রিটে সিইএসসি’র রিসিভিং স্টেশনে আগুন লাগে। এর পরেই বিদ্যুৎ চলে যায় একাধিক সরকারি মেডিক্যাল কলেজ হাসপাতাল, লালবাজার-সহ শহরের বেশ কিছু গুরুত্বপূর্ণ জায়গায়। বিঘ্নিত হয় মেট্রোরেল পরিষেবাও।
সিইএসসি’র এক কর্মী বলেন, ‘‘সকালে বিকট আওয়াজে চমকে যাই। বেসমেন্ট, সুইচ রুম কালো ধোঁয়ায় ঢেকে যায়। আতঙ্কে আমরা বেরিয়ে আসি। তারপর শুরু হয় আগুন নেভানোর কাজ।’’ ঘটনাস্থলে পৌঁছয় দমকলের ১০টি ইঞ্জিন। ঘণ্টাখানেকের চেষ্টায় পরিস্থিতি আয়ত্তে আসে। আগুন নিভে গিয়েছে ভেবে দমকলকর্মীরা কাজ থামানোর পর ফের আগুন ও ধোঁয়া দেখা যায়। ফের কাজ শুরু করেন দমকলকর্মীরা। অগ্নিকাণ্ডের মোকাবিলায় সিইএসসি’র নিজস্ব পরিকাঠামো থাকলেও এদিন তা কাজে আসেনি বলে অভিযোগ। বেসমেন্ট ও সুইচ রুমে কাজ করার সময় শর্ট সার্কিটের জেরেই এদিন আগুন লাগে বলে প্রাথমিক তদন্তে জানা গিয়েছে। সিইএসসি কর্তৃপক্ষ ই-মেল মারফত জানিয়েছেন, কেন আগুন লেগেছে তা নিয়ে তদন্ত চলছে। এন আর এস এবং মেডিক্যাল কলেজ হাসপাতালে বিদ্যুত্ বিপর্যয়ের কথা স্বীকার করে নিয়ে কর্তৃপক্ষের দাবি, অবস্থা দ্রুত স্বাভাবিক করা হয়েছে।
এদিনের এই অগ্নিকাণ্ডের পরেই বিদ্যুত্হীন হয়ে পড়ে মধ্য কলকাতা-সহ বিস্তীর্ণ এলাকা। সবচেয়ে বেশি প্রভাব পড়ে কলকাতা মেডিক্যাল কলেজ হাসপাতাল এবং এন আর এস হাসপাতালে। অন্ধকারে ডুবে যায় মেডিক্যাল কলেজ হাসপাতালের জরুরি বিভাগ-সহ একাধিক বিল্ডিং। জরুরিকালীন ‘ইউপিএস’ ব্যবস্থায় চালু ছিল হাসপাতালের সিসিইউ, আইসিইউ, এসএনসিইউ-সহ প্রাণদায়ী পরিষেবাগুলি। হাসপাতালে চারটির মধ্যে দু’টি জেনারেটর অকেজো থাকায় প্রায় এক মাস ধরে লক্ষাধিক টাকার বিনিময়ে দু’টি বড় জেনারেটর ভাড়া করেছেন হাসপাতাল কর্তৃপক্ষ। এদিন সেগুলি ঠিকভাবে কাজ করেনি বলে জানা গিয়েছে। হাসপাতাল সূত্রের খবর, বিদ্যুৎ না থাকায় অস্থিরোগ বিভাগের দু’টি অস্ত্রোপচার পিছিয়ে দিতে হয়। স্ত্রীরোগ বিভাগে এক রোগীকে অজ্ঞান করার পরে বিদ্যুত্ চলে যাওয়ায় অস্ত্রোপচারে দেরি হয়। এদিন এন আর এস হাসপাতালেও জরুরি বিভাগ-সহ একাধিক বিল্ডিং বিদ্যুৎ বিপর্যয়ের কবলে পড়েছিল। এন আর এসের সুপারের ঘরে দুপুরে কয়েকজদন রোগীর আত্মীয় বিক্ষোভ দেখান। তাঁদের অভিযোগ, সার্জারি এবং শিশু সার্জারি বিভাগের অস্ত্রোপচারের মধ্যেই বিদ্যুৎ চলে যাওয়ায় ওটি’র টেবিল থাকা রোগীদের ক্ষতি হয়েছে।তবে হাসপাতাল কর্তৃপক্ষ বিষয়টি অস্বীকার করেছেন। তবে দু’টি হাসপাতালেই পৌনে একঘণ্টার মধ্যে পরিস্থিতি স্বাভাবিক হয়।
বিদ্যুৎ বিপর্যয়ের ফলে এদিন বিঘ্নিত হয় মেট্রোরেল পরিষেবা। পুলিশ সূত্রের খবর, সেন্ট্রাল, চাঁদনিচক-সহ একাধিক মেট্রো স্টেশনে আলো নিভে যায়। বন্ধ হয়ে যায় টিকিট কাউন্টার, স্মার্ট গেট। প্রায় ২০ মিনিট বন্ধ থাকার পরে স্বাভাবিক হয় মেট্রো চলাচল। লালবাজারেও প্রায় আধঘণ্টা বিদ্যুৎ ছিল না বলে পুলিশ সূত্রের খবর। প্রযুক্তিগত নিরাপত্তার কারণে বন্ধ রাখা হয়েছিল কন্ট্রোল রুমও।